CELEX: 32020D0952
Language: sk
Date: 2020-06-26 00:00:00
Title: Rozhodnutie Rady (EÚ) 2020/952 z 26. júna 2020 o uzavretí Euro-stredozemskej dohody o leteckej doprave medzi Európskou úniou a jej členskými štátmi na jednej strane a vládou Izraelského štátu na strane druhej v mene Únie

3.7.2020   
               
               
                  SK
               
               
                  Úradný vestník Európskej únie
               
               
                  L 212/10
               
            
         ROZHODNUTIE RADY (EÚ) 2020/952
         z 26. júna 2020
         o uzavretí Euro-stredozemskej dohody o leteckej doprave medzi Európskou úniou a jej členskými štátmi na jednej strane a vládou Izraelského štátu na strane druhej v mene Únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 6 druhým pododsekom písm. a) bodom v) a s článkom 218 ods. 7,
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:
         
                     (1)
                  
                  
                     Euro-stredozemská dohoda o leteckej doprave medzi Európskou úniou a jej členskými štátmi na jednej strane a vládou Izraelského štátu na strane druhej (2) (ďalej len „dohoda“) bola podpísaná 10. júna 2013 s výhradou jej uzavretia v súlade s rozhodnutím Rady a zástupcov vlád členských štátov zasadajúcich v Rade 2013/398/EÚ (3).
                  
               
                     (2)
                  
                  
                     Dohodu ratifikovali všetky členské štáty okrem Chorvátskej republiky, ktorá pristúpi k dohode v súlade s aktom o pristúpení z roku 2012. Protokol, ktorým sa mení Euro-stredozemská dohoda o leteckej doprave medzi Európskou úniou a jej členskými štátmi na jednej strane a vládou Izraelského štátu na strane druhej na účely zohľadnenia pristúpenia Chorvátskej republiky k Európskej únii (4), bol podpísaný 19. februára 2015 v súlade s rozhodnutím Rady (EÚ) 2015/372 (5).
                  
               
                     (3)
                  
                  
                     Dohoda by sa mala v mene Únie schváliť.
                  
               
                     (4)
                  
                  
                     Dohoda by sa mala vykonávať v súlade s pozíciou Únie, podľa ktorej územia, ktoré sú od júna 1967 pod správou Izraela, netvoria súčasť územia Izraelského štátu,
                  
               
                     (5)
                  
                  
                     Články 4 a 5 rozhodnutia 2013/398/EÚ obsahujú ustanovenia o rozhodovaní a zastupovaní v súvislosti s rôznymi záležitosťami stanovenými v dohode. Vzhľadom na rozsudok Súdneho dvora z 28. apríla 2015 vo veci C-28/12 (6), Komisia/Rada, by sa tieto ustanovenia mali prestať uplatňovať. So zreteľom na zmluvy nie sú potrebné nové ustanovenia týkajúce sa týchto záležitostí a ustanovenia týkajúce sa poskytovania informácií Komisii stanovené v článku 6 rozhodnutia 2013/398/EÚ nie sú viac potrebné. Článok 4 ods. 2 až 5 a články 5 a 6 rozhodnutia 2013/398/EÚ by sa preto mali prestať uplatňovať v deň nadobudnutia účinnosti tohto rozhodnutia,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje Euro-stredozemská dohoda o leteckej doprave medzi Európskou úniou a jej členskými štátmi na jednej strane a vládou Izraelského štátu na strane druhej. (7)
            
         
         
            Článok 2
            Predseda Rady vykoná v mene Únie oznámenie podľa článku 30 ods. 2 dohody.
         
         
            Článok 3
            Pozíciu, ktorá sa má v mene Únie zaujať, pokiaľ ide o rozhodnutia spoločného výboru podľa článku 27 ods. 6 písm. a) dohody týkajúce sa začlenenia právnych predpisov Únie do prílohy IV k dohode s výhradou akýchkoľvek potrebných technických úprav, vyjadrí Komisia po tom, ako ju predloží na konzultáciu Rade alebo v súlade s rozhodnutím Rady jej prípravným orgánom.
         
         
            Článok 4
            Článok 4 ods. 2 až 5 a články 5 a 6 rozhodnutia 2013/398/EÚ sa prestanú uplatňovať v deň nadobudnutia účinnosti tohto rozhodnutia.
         
         
            Článok 5
            Toto rozhodnutie nadobúda účinnosť dňom jeho prijatia.
         
         
            V Bruseli 26. júna 2020
            
               
                  Za Radu
               
               
                  predsedníčka
               
               A. METELKO-ZGOMBIĆ
            
         
         
            (1)  Súhlas zo 17. júna 2020 (zatiaľ neuverejnený v úradnom vestníku).
         
            (2)  Ú. v. EÚ L 208, 2.8.2013, s. 3.
         
            (3)  Rozhodnutie Rady a zástupcov vlád členských štátov zasadajúcich v Rade 2013/398/EÚ z 20. decembra 2012 o podpise a predbežnom vykonávaní Euro-stredozemskej dohody o leteckej doprave medzi Európskou úniou a jej členskými štátmi na jednej strane a vládou Izraelského štátu na strane druhej v mene Európskej únie (Ú. v. EÚ L 208, 2.8.2013, s. 1).
         
            (4)  Ú. v. EÚ L 64, 7.3.2015, s. 3.
         
            (5)  Rozhodnutie Rady (EÚ) 2015/372 z 8. októbra 2014 o podpise v mene Únie a jej členských štátov a o predbežnom vykonávaní Protokolu, ktorým sa mení Euro-stredozemská dohoda o leteckej doprave medzi Európskou úniou a jej členskými štátmi na jednej strane a vládou Izraelského štátu na strane druhej na účely zohľadnenia pristúpenia Chorvátskej republiky k Európskej únii (Ú. v. EÚ L 64, 7.3.2015, s. 1).
         
            (6)  Rozsudok Súdneho Dvora z 28. apríla 2015, Komisia/Rada, vec C-28/12, ECLI:EU:C:2015:282.
         
            (7)  Text dohody je uverejnený v Ú. v. EÚ L 208, 2.8.2013, s. 3 spolu s rozhodnutím o podpise.